Προηγμένο σύστημα εξατομικευμένης πληροφόρησης και προειδοποίησης των μετακινουμένων
Authors: Πάνου Μαρία 
Published: January 2014

Μελέτες σχετικά με τη χρήση υπηρεσιών διαδικτύου και ειδικά εκείνων που σχετίζονται με υπηρεσίες πληροφόρησης κατά τη μετακίνηση αποδεικνύουν ότι η διάδοσή τους είναι ραγδαία με υψηλές προοπτικές αύξησης στα επόμενα χρόνια, αποτελώντας τη νέα επικρατούσα τάση της αγοράς. Πρόκειται για υπηρεσίες που προσφέρονται μέσω του κινητού τηλεφώνου ή άλλων συσκευών (PDA – υπολογιστές παλάμης) όπου οι μετακινούμενοι επιθυμούν να λαμβάνουν γεωγραφικά επικαιροποιημένη πληροφόρηση. Ωστόσο, η διάδοσή τους υστερεί σημαντικά της προβλεπόμενης και οι ρυθμοί ανάπτυξης των σχετικών υπηρεσιών δε συνάδουν με το επίπεδο ωριμότητας των σχετικών τεχνολογιών. Παράλληλα, η σταδιακή αύξηση των Σύγχρονων Συστημάτων Υποστήριξης Οδηγών (ΣΣΥΟ) σήμερα και η υιοθέτησή τους από τις αυτοκινητοβιομηχανίες σκοπεύει στην αύξηση της οδικής ασφάλειας. Εν τούτοις, τα οφέλη στην οδική ασφάλεια από τα ΣΣΥΟ μπορεί να μειωθούν σημαντικά από τη συμπεριφορά των οδηγών σε τέτοιες τεχνολογίες, π.χ. υπερβολική εμπιστοσύνη στο σύστημα που οδηγεί σε μείωση της προσοχής στο δρόμο και αναπροσαρμογή της συμπεριφοράς του χρήστη αντισταθμίζοντας την επιπρόσθετα παρεχόμενη ασφάλεια. Μια πολλά υποσχόμενη λύση αφορά στα αυτοπροσαρμοζόμενα συστήματα, εκείνα δηλαδή που θα προσαρμόζονται στις προτιμήσεις κι ιδιαιτερότητες του εκάστοτε οδηγού, μειώνοντας το επίπεδο πνευματικής του φόρτισης και αυξάνοντας την άνεση του οδηγού. Ο στόχος της παρούσας διδακτορικής διατριβής είναι η βελτιστοποίηση υπηρεσιών πληροφόρησης μετακινουμένων καθώς και προειδοποίησης οδηγών που λαμβάνουν από τα ΣΣΥΟ επί του διαμήκη και εγκάρσιου άξονα της οδού, μέσω της προσωποποίησής τους. Για το λόγο αυτό προτείνονται συγκεκριμένοι, πλήρως πρωτότυποι αλγόριθμοι αλλά εντοπίζεται και ένα πλήθος άλλων παραμέτρων που συντελούν στην ολοκληρωμένη προσωποποίηση (στατικές, ημι-δυναμικές και δυναμικές) των σχετικών συστημάτων και υπηρεσιών. Για τους οδηγούς οι αλγόριθμοι βασίζονται σε δυναμικές παραμέτρους, που καθορίζουν τον προσωπικό τρόπο οδήγησης του καθένα, οι οποίοι είναι ο χρόνος αντίδρασης, ο χρόνος ή η απόσταση προσέγγισης ορίων λωρίδας και ο χρόνος ως τη σύγκρουση. Οι αλγόριθμοι προσωποποίησης των πληροφοριών των μετακινουμένων βασίζονται σε προηγούμενες επιλογές τους και διαχωρίζονται σε τρία μέρη: πληροφόρηση επιλογής διαδρομής, πληροφόρηση επιλογής σημείων ενδιαφέροντος και προωθούμενες πληροφορίες από το σύστημα. Οι παράμετροι του προτεινόμενου αλγορίθμου επιλογής διαδρομής είναι η μέγιστη αποδεκτή απόσταση βαδίσματος μεταξύ μετεπιβιβάσεων, τα αποδεκτά μεταφορικά μέσα χρήσης και ο μέγιστος αποδεκτός αριθμός μετεπιβιβάσεων. Ως παράμετροι δευτερεύουσας σημασίας λαμβάνονται υπόψη η επιθυμία συντομότερης διαδρομή ή διαδρομής με το χαμηλότερο κόστος. Για την πληροφόρηση σημείων ενδιαφέροντος οι παράμετροι που λαμβάνονται υπόψη είναι ο τύπος του σημείου ενδιαφέροντος (ξενοδοχείο, μουσείο, εστιατόριο, κ.α.) καθώς και η υποκατηγορία του (π.χ. είδος ξενοδοχείου: 2 αστέρων, 3 αστέρων, κλπ.), ο τύπος της ημέρας της εβδομάδας (καθημερινή ή Σαββατοκύριακο) και τέλος το ιστορικό επιλογών του χρήστη κατά το συγκεκριμένο τύπο ημέρας. Η τελευταία παράμετρος λαμβάνεται υπόψη και για την παροχή προωθούμενων πληροφοριών (δηλαδή πληροφοριών που προτείνει το σύστημα χωρίς να τις έχει ζητήσει ρητά ο χρήστης). Ακολουθεί σύντομη περιγραφή των περιεχομένων της διατριβής. Το Κεφάλαιο 1 παρουσιάζει την κατάσταση της αγοράς και τις τάσεις ης σχετικά με τις υπηρεσίες πληροφόρησης επί κινητών συσκευών που βασίζονται στη γεωγραφική θέση του χρήστη, καθώς και τη συνεχώς αυξανόμενη χρήση των ΣΣΥΟ και την ανάγκη προσαρμογής τους για αύξηση της οδικής ασφάλειας. Η μεθοδολογία που ακολουθήθηκε καθώς και η λογική διασύνδεσης μεταξύ των κεφαλαίων αναλύονται στο Κεφάλαιο 2. Ακολουθεί μία κατηγοριοποίηση των μετακινουμένων και ανάλυση των χαρακτηριστικών τους που παρουσιάζονται στο Κεφάλαιο 3. ...............................